b'\n_START_ARTICLE_\n\xc4\x8crni zobnik\n_START_SECTION_\nOpis\n_START_PARAGRAPH_\n\xc4\x8crni zobnik je enoletna ali dvoletna zel, ki prvo leto najpogosteje po\xc5\xbeene le venec listov, drugo leto pa razvije od 30 do 100 cm visoko steblo, ki je mo\xc4\x8dno olistano, lahko razvejano ali pa ravno. Steblo in listi so pokriti z mnogo lepljivimi dla\xc4\x8dicami._NEWLINE_Listi so nekoliko mesnati, na steblo name\xc5\xa1\xc4\x8deni premenjalno. Spodnji listi so pecljati, zgornji pa sede\xc4\x8di. V dol\xc5\xbeino dose\xc5\xbeejo med 6 in 15 cm, ob\xc4\x8dasno pa lahko vse do 40 cm. Oblika listov je razli\xc4\x8dna. Spodnji imajo od pet do sedem krp, srednji tri trikotne krpe, zgornji pa imajo le \xc5\xa1e po dva zobca._NEWLINE_Zvonasti cvetovi se razvijejo od junija do oktobra na vrhu rastline in so umazano rumene barve z vijoli\xc4\x8dnimi ali rjavimi \xc5\xbeilami. Zdru\xc5\xbeeni so v grozde, iz njih pa se razvijejo majolikam podobne glavice, v katerih so majhna razbrazdana semena svetle barve._NEWLINE_Cela rastlina ima neprijeten vonj. Predvsem semena so bogata s tropanskimi alkaloidi, ki so v ve\xc4\x8dji koli\xc4\x8dini strupeni toksini, v manj\xc5\xa1i pa zelo u\xc4\x8dinkovita zdravila; rastlina jih vsebuje 0,045\xe2\x80\x931,14\xc2\xa0%, predvsem veliko (tudi v primeri z vol\xc4\x8djo \xc4\x8de\xc5\xa1njo) hiosciamina in skopolamina. Vsebuje \xc5\xa1e atropin,1 kalistegin, vitanolid, tiraminske derivate, flavonolne glikozide (kvercitin, rutin, kaempferol), lignanamide in lignane, med njimi kumarinlignane: novoodkriti kleomiskozin A metil eter, venkatazin, hiozgerin, kleomiskozin A in kleomiskozin B, atroscin in nealkaloidne u\xc4\x8dinkovine\n_START_SECTION_\nRaz\xc5\xa1irjenost\n_START_PARAGRAPH_\n\xc4\x8crni zobnik raste na pognojenih, torej z du\xc5\xa1ikom bogatih pustih tleh in neobdelanih povr\xc5\xa1inah. Pogosto se razra\xc5\xa1\xc4\x8da po razvalinah ter ob poteh in grapah. V Sloveniji je precej redka, zato za\xc5\xa1\xc4\x8ditena rastlina.\n_START_SECTION_\nUporabnost\n_START_PARAGRAPH_\nV pretekosti so toksine \xc4\x8drnega zobnika uporabljali v kombinaciji z drugimi naravnimi toksini kot anestetik, pa tudi v psihadeli\xc4\x8dnih napojih . Zau\xc5\xbeitje teh toksinov je povzro\xc4\x8dalo halucinacije ter ob\xc4\x8dutek letenja, najve\xc4\x8d pa so jih uporabljali v Evropi, Aziji in Arabiji, v srednjem veku pa se je uporaba raz\xc5\xa1irila tudi v Anglijo. O rastlini in njenih u\xc4\x8dinkih je pisal \xc5\xbee Plinij starej\xc5\xa1i, ki je pisal, da so napoje iz \xc4\x8drnega zobnika za doseganje posebnih stanj uporabljale apolonove sve\xc4\x8denice. Rastlino je poimenoval Herba Apollinaris._NEWLINE_Alkaloidi, ki jih vsebuje \xc4\x8drni zobnik so isti kot pri vol\xc4\x8dji \xc4\x8de\xc5\xa1nji, zaradi \xc4\x8desar na telo u\xc4\x8dinkujejo na enak na\xc4\x8din. V manj\xc5\xa1ih dozah se najprej pojavijo halucinacije in raz\xc5\xa1irjene zenice, ki jih spremlja nemirnost in rde\xc4\x8dica. Pri zau\xc5\xbeitju ve\xc4\x8djih koli\xc4\x8din se pojavi bruhanje, hipertenzija in v skrajenm primeru smrt._NEWLINE_Kljub temu pa rastlina ni strupena za vse \xc5\xbeivali. Z njo se namre\xc4\x8d prehranjujejo gosenice nekaterih vrst metuljev._NEWLINE_Pred uporabo hmelja v pivovarstvu so za okus pivu dodajali \xc4\x8drni zobnik_NEWLINE_Strup \xc4\x8drnega zobnika naj bi kot na\xc4\x8din za umor Hamletovega o\xc4\x8deta v svoji drami uporabil William Shakespeare._NEWLINE_Zobnikovo olje (Oleum Hyoscyami) so sicer v preteklosti kuhali iz listov \xc4\x8drnega zobnika in ga uporabljali za zdravljenje u\xc5\xa1esnih vnetij, pa tudi kot sredstvo proti revmatizmu._NEWLINE_Prav iz zobnika sta nem\xc5\xa1ka lekarnarja P. L. Geiger in L. Hesse leta 1833 prvi\xc4\x8d izlo\xc4\x8dila hiosciamin (oba stereoizomera: L- in D-hiosciamin) in po 1880 L-hioscin, kasneje imenovan skopolamin.'